SODBA SODIŠČA PRVE STOPNJE (peti senat)
z dne 30. januarja 2008
Zadeva T-85/04
Guido Strack
proti
Komisiji Evropskih skupnosti
„Javni uslužbenci – Uradniki – Ocenjevanje – Karierno ocenjevalno poročilo – Ocenjevalno obdobje 2001/2002 – Pravilnost postopka ocenjevanja“
Predmet: Tožba zaradi predloga za razglasitev ničnosti ocenjevalnega obdobja 2001/2002 glede tožeče stranke in odločbe o sprejetju
kariernega ocenjevalnega poročila za tožečo stranko za to obdobje.
Odločitev: Odločba o sprejetju kariernega ocenjevalnega poročila za Guida Stracka za ocenjevalno obdobje 2001/2002 se razglasi za nično.
Komisiji se naloži plačilo stroškov.
Povzetek
Uradniki – Ocenjevanje – Notranje smernice institucije – Pravni učinki – Omejitve – Upoštevanje hierarhije predpisov
(Kadrovski predpisi za uradnike, člen 43)
Načeloma organu za imenovanja nič ne prepoveduje, da s splošnim notranjim sklepom določi pravila za izvajanje diskrecijske
pravice, ki mu je podeljena s Kadrovskimi predpisi. Vendar za možnost uporabe takih notranjih smernic veljajo nekatere omejitve,
zlasti pa obveznost upoštevanja načela hierarhije predpisov.
Notranja smernica je nižji predpis od Kadrovskih predpisov in predpisov, sprejetih za njihovo izvajanje. Zato z notranjimi
smernicami, ki jih institucije Skupnosti sprejmejo na področju ocenjevanja, ni mogoče zakonito določiti pravil, ki odstopajo
od določb Kadrovskih predpisov ali Splošnih določb za izvajanje člena 43 Kadrovskih predpisov, ki jih sprejmejo te institucije.
Ker Splošne določbe za izvajanje, ki veljajo v tej instituciji, v nekaterih primerih spremembe nalog ali zamenjave nadrejenega
določajo obveznost sestave delnih ocenjevalnih poročil in tehtanje ocen, dodeljenih v teh poročilih, Komisija tako v notranji
smernici v zvezi z ocenjevanjem zaposlenih v prehodnem obdobju, ki ustreza spremembi sistema ocenjevanja, ni mogla določiti,
da poročilo sestavi oseba, ki je zaposlenim nadrejena ob koncu ocenjevalnega obdobja, samo na podlagi posvetovanja s prejšnjimi
nadrejenimi osebami.
(Glej točke od 38 do 42.)
Napotitev na: Sodišče, 1. december 1983, Blomefield proti Komisiji, 190/82, Recueil, str. 3981, točka 1; Sodišče prve stopnje,
5. oktober 1995, Alexopoulou proti Komisiji, T‑17/95, RecFP, str. I‑A‑227 in II‑683, točka 23; Sodišče prve stopnje, 2. julij 1998,
Ouzounoff Popoff proti Komisiji, T‑236/97, RecFP, str. I‑A‑311 in II‑905, točka 44; Sodišče prve stopnje, 8. december 2005,
Merladet proti Komisiji, T‑198/04, ZOdl. JU, str. I‑A‑403 in II‑1833, točke 38, 40, 41 in 43.